5 Baebele e re bolelela gore Jehofa o ne a ntsha taelo kwa legodimong. Go ya ka Genesise 6:3 o ne a re: “Moya wa me ga o kitla o itshokela motho ka bosakhutleng ka gore le ene ke nama. Ka jalo malatsi a gagwe a tla fitlha go dingwaga di le lekgolo le masome a mabedi.” Fano Jehofa o ne a sa bue ka gore motho o tla tshela dingwaga di le kae. E ne e le taelo ya katlholo e mo go yone Jehofa a neng a bontsha gore o tla fedisa leng boikepo mo lefatsheng. * E re ka Morwalela o simolotse ka 2370 B.C.E., re swetsa ka gore Modimo o ntshitse taelo eo ka 2490 B.C.E. Ka nako eo, Noa o ne a na le dingwaga di le 480. (Gen. 7:6) Dingwaga di ka nna 20 morago ga foo, ka 2470 B.C.E., Noa a simolola go tshola bana ba basimane. (Gen. 5:32) Go ne go setse dingwaga di ka nna lekgolo pele Morwalela o simologa, mme gone Jehofa o ne a ise a senolele Noa seabe se se botlhokwa se a neng a tla nna le sone go dira gore batho ba bolokege. Modimo o ne a tla ema lobaka lo lokae pele ga a bolelela Noa?